Oorstromings in Kaapstad terwyl reën steeds valŉ Vrou skuil onder ŉ sambreel in Kaapstad. Foto: Cindy Waxa/ANA Terwyl talle Kapenaars verheug is oor die reën wat in die Moederstad val, het daar plek-plek oorstromings in die stad voorgekom nadat ŉ kouefront die stad Donderdagoggend getref het. Charlotte Powell, woordvoerder van die stad se rampbestuur, het gesê oorstromings is in verskeie informele nedersettings aangemeld, insluitend in Khayelitsha en in die Masicindane-nedersetting in Strandfontein. Volgens Powell is berigte ook ontvang van huise se dakke wat in die Strand afgewaai het. Verskeie paaie is ook oorstroom. “Rampbestuurpersoneel is tans besig met assessering van die skade en die plaaslike regering help om die paaie wat versper is oop te stel,” het Powell gesê. Die Suid-Afrikaanse Weerdiens (SAWD) het Woensdag voorspel dat erge stormweer met wind van tot 70 km/h in die stad kan voorkom. Vroeër Donderdag het ŉ fopnuus-boodskap oor ŉ “orkaansterkte storm” in Kaapstad ook die ronde gedoen op sosiale media, maar owerhede het vinnig bevestig dat dié inligting nie waar is nie. Powell het ŉ beroep op inwoners gedoen om nié die boodskap te versprei nie, aangesien die rampbestuursentrum oorval is met oproepe deur bekommerde inwoners wat dié inligting ontvang het.